N á v r h
na zrušenie úlohy č. 6 v mesiaci apríl z Plánu práce vlády SR na rok 2005 pre ministra kultúry SR

Návrh na zrušenie úlohy

Úloha č. 6  na mesiac apríl z Plánu práce vlády SR na rok 2005 

Znenie úlohy: Návrh modelu verejnej inštitúcie na zabezpečenie výkonu verejného záujmu v oblasti kultúry.

Odôvodnenie: 
	Vláda Slovenskej republiky uznesením vlády SR č. 1232 z 15. decembra 2004, ktorým bol schválený Plán práce vlády Slovenskej republiky na rok 2005, uložila ministrovi kultúry predložiť v apríli 2005 na rokovanie vlády návrh modelu verejnej inštitúcie na zabezpečenie výkonu verejného záujmu v oblasti kultúry.
	Cieľom predmetného materiálu bolo navrhnúť model novej verejnej inštitúcie, ktorá by zabezpečovala výkon verejného záujmu v oblasti kultúry. Navrhovaný model verejnej inštitúcie mal prispieť k systematickému uspokojovaniu dopytu verejnosti v oblasti kultúry a k vytvoreniu stabilnej kultúrnej infraštruktúry. Model verejnej inštitúcie reagoval na súčasné problémy verejných organizácií (rozpočtových a príspevkových organizácií štátu a územnej samosprávy), ktoré pôsobia v oblasti kultúry.
	Návrh modelu verejnej inštitúcie, ktorý vypracovalo Ministerstvo kultúry SR, bol predmetom medzirezortného pripomienkového konania (17. - 21. marca 2005). Z celkového počtu 48 oslovených subjektov do stanoveného termínu zaslalo pripomienky 26 subjektov. Zásadné pripomienky uplatnili Ministerstvo financií SR, Národná banka Slovenska a Úrad vlády SR – sekcia ľudských práv a menšín.
Rokovanie o uplatnených pripomienkach sa so zástupcami Ministerstva financií SR uskutočnilo 15. apríla 2005. V zmysle záverov tohto rokovania odporučilo Ministerstvo financií SR Ministerstvu kultúry SR predložiť na rokovanie vlády SR návrh na zrušenie predmetnej úlohy ministra kultúry (list č. MF/013323/2005-433 z 21. apríla 2005), a to z dôvodu komplexného riešenia danej problematiky Ministerstvom financií SR za aktívnej spolupráce jednotlivých správcov rozpočtových kapitol, tak aby riešenie tejto problematiky nebolo limitované len na oblasť kultúry.
Ministerstvo kultúry SR akceptuje návrh Ministerstva financií SR na komplexné riešenie danej problematiky, ktoré by sa vzťahovalo nielen na oblasť kultúry. V porovnaní s parciálnym riešením ho považuje za efektívnejšie a systémovejšie. 
Vzhľadom na uvedené Ministerstvo kultúry SR navrhuje úlohu č. 6 v mesiaci apríl z Plánu práce vlády Slovenskej republiky na rok 2005  z r u š i ť.